નવાં પાંદડાંથી સજેલા જાંબુડાએ ધોળાં ફૂલોનો નાજુક મ્હોર અને લીલાં લીંબુડાં ફળોનાં લૂમખાં ધારણ કર્યાં છે. આ ફૂલ અને ફળનું લાવણ્ય જોતાં જ કથાસરિત્સાગરમાં આવતી જાંબુડાના ફૂલમાં જન્મેલી અને એના ફળમાં ઉછરેલી પેલી સુંદર વિદ્યાધરીની વાર્તા જ યાદ આવી જાય. આ ફૂલ મસુર જેવડા, એય કેસરનાં બનેલાં. અંદર તલ જેવડીક પ્યાલી. આ ફૂલમાં સમાનારી એ અપ્સરા જ એવડીક એ પ્યાલીમાંનું મધુમિશ્રિત પેય પી શકે. ભમરો દી’ આખો શિરીષ ‘ને આ જાંબુડાનાં ફૂલની ફરતે ઘૂમતો ફરે.